《昭台怨二首 其一》
明代·魏学礼

翠袖辞金殿，青苔闭紫宫。香寒罗帐晓，春歇玉阶空。

艳态消花上，悲情落管中。君王恩未薄，妾梦向来同。

作者简介：苏州府长洲人，字季朗。诸生，才名甚重。与刘凤共相唱酬，合刻其诗名《比玉集》。以岁贡除润州训导，擢国子学正，诏刻《十三经注疏》，委以校雠。升广平府同知，以不受私嘱被劾，罢归，侨寓荆溪，年七十八卒。